આ તબક્કે મને ઓલ ઇન્ડિયા રેડિયો પર તા.૩૧-જુલાઈ-૨૦૧૭ના રોજ પ્રસારિત થયેલી વડાપ્રધાન નરેન્દ્ર મોદીની ‘મન કી બાત’નું સ્મરણ થાય છે, જેમાં તેઓએ બે અઠવાડિયા પછી આવનારા સ્વાતંત્ર્ય દિને દેશને પાંચ દૂષણોમાંથી મુક્ત કરવા માટેનો સંકલ્પ લેવા આહ્વાન કર્યું હતું. ‘ગંદકી-ભારત છોડો’, ‘ગરીબી–ભારત છોડો’, ‘આતંકવાદ–ભારત છોડો’, ‘જાતિવાદ–ભારત છોડો’, ‘સંપ્રદાયવાદ–ભારત છોડો’. તેમણે કહ્યું હતું કે આવનારાં પાંચ વર્ષો એટલે કે ૨૦૧૭થી ૨૦૨૨ સંકલ્પસિદ્ધિનાં વર્ષો સાબિત થનારાં છે. ઓક્સફેમના અહેવાલમાં છેલ્લા એક જ વર્ષ દરમિયાન ભારતની જે ‘પ્રગતિ’ નું ચિત્રણ છે, તે જોયા પછી ભારત જો આ જ દિશામાં અને આ જ નીતિઓ પર ચાલવાનું હશે તો ૨૦૨૨માં ક્યાં જઈને અટકશે, તે સ્વયંસ્પષ્ટ છે, સાથે સાથે વડાપ્રધાનના સંકલ્પ પછી પણ વર્તમાન વાસ્તવિકતા શું સૂચવે છે, તે સમજવું પણ એટલું જ સ્વયંસ્પષ્ટ છે!